b'\n_START_ARTICLE_\nS-tog\n_START_PARAGRAPH_\nS-tog on K\xc3\xb6\xc3\xb6penhaminan seudun paikallisjunaj\xc3\xa4rjestelm\xc3\xa4, jota yll\xc3\xa4pit\xc3\xa4\xc3\xa4 Tanskan valtiollinen rautatieyhti\xc3\xb6 DSB. Se aloitti toimintansa vuonna 1934. Nykyisin j\xc3\xa4rjestelm\xc3\xa4ss\xc3\xa4 on 7 linjaa, 85 asemaa ja 240 000 k\xc3\xa4ytt\xc3\xa4j\xc3\xa4\xc3\xa4 p\xc3\xa4iv\xc3\xa4ss\xc3\xa4._NEWLINE_J\xc3\xa4rjestelm\xc3\xa4\xc3\xa4 t\xc3\xa4ydent\xc3\xa4\xc3\xa4 metro sek\xc3\xa4 laaja bussilinjasto. Kaikissa kolmessa k\xc3\xa4y sama lippu, vaikka ne ovat eri liikenn\xc3\xb6itsij\xc3\xa4n alaisia. Useimmat seudun bussiasemat sijaitsevat l\xc3\xa4hell\xc3\xa4 S-tog -asemaa._NEWLINE_K\xc3\xa4yt\xc3\xb6ss\xc3\xa4 olevat junat ovat 8-vaunuisia Alstomin ja Siemensin valmistamia, mutta k\xc3\xa4yt\xc3\xb6ss\xc3\xa4 on my\xc3\xb6s joitakin nelivaunuisia yksik\xc3\xb6it\xc3\xa4. 8-vaunuisten yksik\xc3\xb6iden pituus on 168 metri\xc3\xa4. Vanha vuosina 1967\xe2\x80\x931978 ja 1985\xe2\x80\x931986 valmistettu kalusto poistettiin k\xc3\xa4yt\xc3\xb6st\xc3\xa4 tammikuussa 2007. Uudemman kaluston vaunut ovat lyhyempi\xc3\xa4 kuin normaalit ja niiss\xc3\xa4 on telit vain vaunun toisessa p\xc3\xa4\xc3\xa4ss\xc3\xa4 seuraavaan vaunuun kiinnitettyn\xc3\xa4. Uusien junien huippunopeus on 120 km/h.'